Chester Krause

Chester Lee Krause, nado o 16 de decembro de 1923 en Helvetia, Wisconsin, e finado o 15 de xuño de 2016 en Iola, no mesmo Estado, foi un numismático e editor estadounidense, coñecido por ser o fundador da editora Krause Publications, na década de 1950.

 Traxectoria 

 Primeiros anos 
Krause naceu na vila de Helvetia, no condado de Waupaca, en Wisconsin, o 16 de decembro de 1923. Era fillo de Carl Krause (falecido en 1954) e de Cora Neil (1980), e pasou a súa infancia na granxa familiar como o menor dos seus seis fillos."Memoriam: Chester “Chet” Krause, 1923-2016". En Coin Week. 27 de xuño de 2016. Adquiriu a súa primeira educación nunha sala da súa propia casa e aprendeu o oficio de albanel, que tamén exercía o seu pai, e logo cursou o seu ensino secundario en Iola, onde se graduou en 1941."Chester L. Krause. Obituary". Voie Funeral Home."Chester L. Krause 1923-2016". Legacy.com 

Igual que os seus dous irmáns varóns, Chester foi recrutado polo exército durante a segunda guerra mundial. No seu caso, serviu como mecánico de automóbiles en Bélxica, Luxemburgo e Alemaña, entre 1943 e 1946.

 Carreira 
Acabada a guerra retornou a Iola, onde a súa familia se asentou logo de vender a granxa en 1950, e alí estableceuse como construtor independente, e dous anos máis tarde, en 1952, comezou a compatibilizar esta dedicación coa de editor. Cun investimento inicial de 1.000 dólares, en outubro dese mesmo ano creou a revista Numismatic News, transformando o seu interese pola numismática, que o acompañaba desde neno, nun labor profesional, como vehículo para a información numismática aos coleccionistas de zonas afastadas das grandes cidades dos EEUU. A nova compañía, chamada Krause Publications, medrou considerablemente durante o lustro seguinte e en 1957 Krause construíu o seu derradeiro edificio, para centrar os seus intereses no ámbito editorial."Krause Publications. The Early Days". The Historical Marker Database (HMdb.org) En 1963 contratou a Clifford Mishler, de Míchigan, con quen mantivo unha vinculación profesional durante moitos anos.

A crise do coleccionismo numismático nos Estados Unidos na década de 1960 obrigouno a diversificar o seu negocio editorial, ampliándoo a outros coleccionismos. En 1971 comezou a publicar a revista Old Cars ("Coches antigos"), outra das súas paixóns, xa que era un coleccionista destes vehículos. Ademais, o seu pasado como mecánico militar fixo que mantivese sempre o interese por este tipo de vehículos, o que o levou tamén a adquirir e publicar a cabeceira Military Vehicles Magazine.

A época de máxima expansión foi a década de 1980, cando a súa editora abrangueu unha ducia de publicacións periódicas, dedicadas ao mundo do coleccionismo, e arredor de 150 títulos de libros. Entre as publicacións máis salientables desta época están as series Standard Catalog of World Coins (desde 1972) e Standard Catalog of World Paper Money, ambas con numerosas edicións actualizadas que se manteñen ata os nosos días, nalgunhas ocasións desagregadas en varios volumes por períodos."Krause, Chester L.". WorldCat Identities.M. J. Goc. (1992). Just plain Chet: the history of Krause Publications. Krause Publications, Iola. ISBN 9780873412315

Este éxito nos negocios foi acompañado dun importante labor filantrópico, subvencionado numerosas iniciativas de índole social.

En 1986, aos 63 anos, Krause deixou a dirección executiva da compañía, aínda que se mantivo como presidente. No momento da súa xubilación, Krause Publications tiña arredor de 400 empregados e unha facturación de 50 millóns de dólares. En 1990, Krause cedeulle a Mishler o control da compañía e na seguinte década este foi reducindo a súa participación, vendéndolles accións aos empregados.Kaiser, R. (2002). "Workers may own Krause Publications, but get no say in firm's sale". En Chicago Tribune. 3 de xullo.

En xaneiro de 2014, Krause padeceu un derramo cerebral que minguou as súas capacidades, e en 2016 sufriu unha caída. No transcurso do tratamento a raíz desta caída tivo unha insuficiencia cardíaca que, finalmente, provocou o seu falecemento nun hospital de Iola, o 25 de xuño de 2016.

Krause formou parte do equipo de dirección da American Numismatic Association entre 2007 e 2010. Tamén na ANA mantivo a súa colaboración con Clifford Mishler, que presidiu a sociedade de 2009 a 2011.

 Recoñecementos 

 1967: Medalla do mérito, da American Numismatic Association."American Numismatic Association Past Award Recipients". American Numismatic Association.
 1976: Premio Clemy, do Numismatic Literary Guild."The Clemy Award Winners". Numismatic Literary Guild.
 1977: Premio Farran Zerbe Memorial, da American Numismatic Association."Farran Zerbe Memorial Award ". American Numismatic Association.
 1981: Premio Robert Friedberg, do Gremio de Numismáticos Profesionais dos Estados Unidos."Robert Friedberg Award". Professional Numismatists Guild (PNGdealers.org).
 1991: Premio Glenn Smedley Memorial, da American Numismatic Association.
 1994: Premio á traxectoria, da American Numismatic Association.
 1999: Numismático do ano, da American Numismatic Association.
 2005: Servizo exemplar, da American Numismatic Association.
 2007: Trussets' Award, da American Numismatic Society."Recipients of the Trustees’ Award ". American Numismatic Society.
 2007: Premio Embaixador Numismático, de Florida United Numismatists (FUN)."Numismatic Ambassador Award Winners". Florida United Numismatists (FUN).
 2009: Premio Burnett Anderson Memorial, da American Numismatic Association (ANA), a American Numismatic Society (ANS) e o Gremio Literario Numismático (Numismatic Literary Guild -NLG-).

 Premio Chester L. Krause Memorial 

Na súa memoria, a Amarican Numismatic Association (ANA) en 2021 deulle o nome de Chester L. Krause Memorial ao maior recoñecemento da entidade, outorgado aos membros destacados polos seus anos de dedicación tanto á asociación como á numismática."ANA Service Awards". American Numismatic Association. Este premio denominábase anteriormente Farran Zerbe Memorial, mais ese ano a ANA votou para retirar o nome do antigo presidente da entidade por mor das súas actividades fraudulentas e desleais no pasado."New Name for ANA Accolade". American Numismatic Association. 21 de setembro de 2021.Jewett, L. (2021). "ANA’s highest honor to get a new name after 70 years". En Coin World. 24 de setembro.

 Notas 

 Véxase tamén 

 Bibliografía 

 Gilkes, P. (2016). "Numismatic News founder Chet Krause dies at 92". En Coin World. 28 de xuño.
 Hagerty, J. R. (2016). "Chester Krause Built a Big Hobby Magazine Publisher in a Tiny Wisconsin Town". En The Wall Street Journal. 8 de xullo.
 Krause, C. L.; Sieber, A. G. (2008). "I'm Chet" : the autobiography of Chet Krause. Krause Publications, Iola.
 Smith, P. (2012). "Krause, Chester Lee". En American Numismatic Biographies. Páxina 214.
 Unser, D. L. (2016). "Chester L. Krause Dies at 92". En Coinnews.net. 1 de xullo.

 Outros artigos 
 Krause Publications
Clifford Mishler

Categoría:Nados en 1923
Categoría:Finados en 2016
Categoría:Nados en Wisconsin
Categoría:Numismáticos dos Estados Unidos de América
Categoría:Galardoados co premio Clemy
Categoría:Galardoados co premio Robert Friedberg
Categoría:Editores
Categoría:Empresarios dos Estados Unidos de América
Categoría:Militares da segunda guerra mundial
Categoría:Militares dos Estados Unidos de América
Categoría:Personalidades sen imaxes